**Peter Baláž** (\* 8. október 1979, Partizánske) je slovenský vydavateľ a esperantista, laureát ocenenia Esperantista roka za rok 2012.

Osobný život
------------

Momentálne býva v Partizánskom. Venuje sa grafike, filmovaniu, písaniu článkov. Obľubuje metalovú hudbu, vedecko-fantastické filmy, meditáciu. Ovláda slovenčinu, češtinu, esperanto, nemčinu, angličtinu, poľštinu a ruštinu.

Práca a dobrovoľníctvo
----------------------

Po štúdiu na Hotelovej akadémii v Piešťanoch pracoval približne 2 roky v Nemecku a Rakúsku.

Angažuje sa v medzinárodnom esperantskom hnutí a vzdelávacích projektoch. V roku 2003 spoluzaložil Slovenskú esperantskú mládež a v rokoch 2003-2008 bol jej predsedom. V roku 2004 bol zvolený za podpredsedu Slovenskej esperantskej federácie. Je koordinátorom občianskeho združenia E@I (od 2003 aktívny člen, od 2005 koordinátor), členom vedenia Európskej esperantskej únie (od 2005), bývalým členom vedenia Wikimedie Slovenská republika (marec 2012 - september 2012) a bývalým členom revíznej komisie tejto organizácie (september 2012 – 2019). Je majiteľom súkromného vydavateľstva Espero, ktoré vzniklo v roku 2003.

### Organizovanie podujatí

Peter Baláž (5. zľava) predsedal organizačnému výboru 101. svetového kongresu esperanta (Nitra, Slovensko)
Peter Baláž organizoval a organizuje niekoľko podujatí.

Baláž v roku 2007 viedol testovaciu letnú esperantskú školu *Slava Esperanto-Studado* (*Slovanská škola esperanta* - SES). Podľa pôvodného návrhu, na ktorom sa Baláž zúčastnil, sa malo podujatie každý rok konať v inej slovanskej krajine a poskytovať účastníkom kurzy esperanta a slovanskej kultúry. Ďalší rok však Baláž zmenil zmysel podujatia a spravil z neho fyzické stretnutie používateľov *lernu!*. Následne sa do organizačného tímu dostali *lernu!*, E@I (prevádzkovateľ *lernu!*) a SKEJ – Slovenská esperantská mládež a názov bol zmenený na „Letná škola esperanta", pričom skratka naďalej ostala „SES". Odvtedy bol SES organizovaný každý rok na Slovensku a v roku 2014 aj v Rusku. Baláž bol hlavným organizátorom každého SESu.

V roku 2010 prebrala E@I organizovanie Konferencie o využití esperanta vo vede a technike (KAEST) s Balážom ako hlavným organizátorom.

Baláž bol predsedom organizačného výboru 101. svetového kongresu esperanta, ktorý sa uskutočnil v roku 2016 v Nitre na Slovensku.

Ocenenia
--------

V rokoch 2006-2009 a v 2011-2012 bol nominovaný na medzinárodné ocenenie „Esperantista roka", ktoré vyhlasuje časopis La Ondo de Esperanto. V roku 2008 skončil na druhom mieste, v roku 2011 na treťom, v roku 2012 sa stal laureátom tohto ocenenia za „zriadenie, vývoj a starostlivosť o dôležité internetové projekty; vzornú spoluprácu s krajinskými a Európskymi inštanciami; usporiadanie Letnej školy esperanta a vedeckej konferencie KAEST; vydanie dôležitých diskov, kníh, brožúr a filmov v alebo o esperante; a za to, že je úspešný v stimulovaní a (znovu)aktivovaní mnohých talentovaných mládežníkov, ktorí by bez toho možno stratili záujem o esperanto."

V roku 2005 bol vedením Slovenskej esperantskej federácie zvolený za slovenského „Esperantistu roka". Jeho činnosť bola niekoľkokrát ocenená v slovenskej ankete „Esperantský čin roka", konkrétne v 2007 za organizovanie Letnej školy esperanta (SES) a v 2008 za organizovanie podujatia Týždeň činu (esper. Ago-Semajno - AS).

Publikácie
----------

* BALÁŽ, Peter. *Európsky preukaz pre deti*. Partizánske : Espero. 10 s. (slovensky, anglicky, esperantsky)
* BALÁŽ, Peter. *Internaciaj vortoj en Esperanto / Medzinárodné slová v Esperante*. Partizánske : Espero, 2005. 46 s. ISBN 8096904256. (esperantsky, slovensky)

Referencie
----------

1. 1 2 3   *Vedenie* [online]. E@I, [cit. 2012-04-16]. Dostupné online. Archivované 2012-08-25 z originálu.
2. 1 2 3   *Pri Peter Baláž* [online]. China Radio International, 2011-11-30, [cit. 2012-05-01]. Dostupné online. (esperantsky)
3. ↑  FEIFIČOVÁ, Magdaléna; GONDŽÚR, Juraj. La 3-a SKEF-Kongreso. *Esperantisto Slovaka*, 2004, čís. 2. Dostupné online [cit. 2012-05-01]. Archivované 2009-02-18 z originálu. (esperantsky)
4. ↑  Eŭropa Esperanto-Unio. *Estraro (Mandato 2011-2014)* [online]. [Cit. 2012-04-16]. Dostupné online. (po esperantsky)
5. ↑  Wikimedia Slovenská republika. *Ľudia* [online]. 2012-04-09, [cit. 2012-04-16]. Dostupné online. Archivované 2016-03-04 z originálu.
6. ↑  KORĴENKOV, Aleksander. *La Esperantisto de la Jaro* [online]. Sezonoj, rev. 2011-01-20, [cit. 2012-08-24]. Dostupné online. Archivované 2012-11-27 z originálu. (esperantsky)
7. ↑  KORĴENKOV, Aleksander. Peter Baláž: la Esperantisto de la Jaro 2012. *La Ondo de Esperanto*, 1 2013, čís. 1. Dostupné online [cit. 2012-12-16]. (esperantsky)
8. ↑  Školský servis: Prestížne ocenenie Esperantista roka získal Slovák Peter Baláž
9. ↑  Prestížne ocenenie získal Slovák
10. 1 2  prispievatelia na vikio.esperanto.sk. *Esperantisto de jaro, Ago de jaro* [online]. 2011-01-15, rev. 2011-11-01, [cit. 2012-05-01]. Dostupné online. (esperantsky)[nefunkčný odkaz]

Iné projekty
------------

Commons
* Spolupracuj na Commons Commons ponúka multimediálne súbory na tému **Peter Baláž**

Externé odkazy
--------------

* Vydavateľstvo Espero
* E@I

Zdroj
-----

*Tento článok je čiastočný alebo úplný preklad článku Peter Baláž na českej Wikipédii.*

Autoritné údaje: * GND: 1018975225
* ISNI: 0000 0003 6477 6425
* LCCN: nb2013025654
* VIAF: 227088015
* WorldCat: lccn-nb2013025654